**Dôvodová správa**

***Všeobecná časť***

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 209/2016 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu (ďalej „návrh nariadenia vlády“) sa predkladá ako iniciatívny materiál. Dôvodom je zosúladiť znenie nariadenia vlády Slovenskej republiky č. 209/2016 Z. z. o minimálnych zdravotných a bezpečnostných požiadavkách na ochranu zamestnancov pred rizikami súvisiacimi s expozíciou elektromagnetickému poľu so zmenami vyplývajúcimi z návrhu zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, ktorý nadobudne účinnosť 1. januára 2020 (vládny návrh zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, parlamentná tlač 1610).

Návrhom nariadenia vlády sa ruší predkladanie prevádzkového poriadku pre pracovné činnosti s expozíciou elektromagnetickému poľu zamestnávateľom na posúdenie príslušnému orgánu verejného zdravotníctva podľa osobitného predpisu, ktorým je § 52 ods. 1 písm. b) v spojení s § 13 ods. 4 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.

Uvedenou zmenou nedôjde k zníženiu ochrany zdravia zamestnancov pri práci, keďže povinnosťou zamestnávateľov naďalej zostane vypracovať prevádzkový poriadok pre pracovné činnosti s expozíciou elektromagnetickému poľu, ktorého súčasťou sú najmä opatrenia na ochranu zdravia zamestnancov. Tento písomný dokument zamestnávatelia nebudú predkladať na posúdenie príslušnému orgánu verejného zdravotníctva podľa § 52 ods. 1 písm. b) zákona č. 355/2007 Z. z. Prevádzkový poriadok pre pracovné činnosti s expozíciou elektromagnetickému poľu zamestnávatelia predložia príslušnému orgánu verejného zdravotníctva pri výkone štátneho zdravotného dozoru na pracovisku.

Návrh nariadenia vlády je v súlade s Ústavou Slovenskej republiky, so zákonom č. 355/2007 Z. z., zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Predložený návrh nariadenia vlády nemá vplyv na životné prostredie, vplyv na manželstvo, rodičovstvo a rodinu, vplyv na informatizáciu spoločnosti ani vplyv na služby verejnej správy pre občana. Predpokladá sa pozitívny vplyv na podnikateľské prostredie tým, že zrušením posudzovania prevádzkového poriadku orgánom verejného zdravotníctva, zamestnávateľ nebude musieť uhrádzať správny poplatok za posudkovú činnosť. To zároveň predstavuje negatívny vplyv na rozpočet verejnej správy.

***Osobitná časť***

**K čl. I**

**K bodu 1**

Povinnosťou zamestnávateľa je vypracovať prevádzkový poriadok pre pracovné činnosti s expozíciou elektromagnetickému poľu; jeho súčasťou sú najmä opatrenia na ochranu zdravia zamestnancov. Tento písomný dokument zamestnávateľ nebude predkladať na posúdenie príslušnému orgánu verejného zdravotníctva podľa § 52 ods. 1 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Prevádzkový poriadok pre pracovné činnosti s expozíciou elektromagnetickému poľu zamestnávateľ  predloží príslušnému orgánu verejného zdravotníctva pri výkone štátneho zdravotného dozoru na pracovisku.

**K čl. II**

Navrhuje sa dátum nadobudnutia účinnosti nariadenia vlády 1. januára 2020.